በኮሬና በጉጂ ኦሮሞ መካከል የተከሰተው ግጭት በአስቸኳይ መፍትሔ እንዲያገኝ ማሳሰቢያ ቀረበ
ከመድረክ አባል ፓርቲዎች አንዱ የሆነው የኢትዮጵያ ሶሻል ዴሞክራቲክ ፓርቲ (ኢሶዴፓ)፣ በድንበር ማካለል ሰበብ በኮሬና በጉጂ ኦሮሞ ብሔረሰቦች መካከል ሰሞኑን የተከሰተውን ግጭት መንግሥት በአስቸኳይ መፍትሔ ሊሰጠው እንደሚገባና ኃላፊነቱንም መውሰድ እንዳለበት አሳሰበ፡፡ሰሞኑን በኦሮሚያና በደቡብ ክልል የኮሬ ብሔረሰብ በሚኖርበት የአማሮ ወረዳ፣ የጉጂ ኦሮሞ ብሔረሰብ በሚኖርበት ገላና-አባያና የቡሌ ሆራ ወረዳዎች አዋሳኝ አካባቢዎች ድንበሮቹን እንደ አዲስ ለመለየትና ለማካለል በተደረገው እንቅስቃሴ ግጭት በመቀስቀሱ፣ በሰው ሕይወትና በንብረት ላይ ጉዳት መድረሱን የኢሶዴፓ ምክትል ሊቀመንበር አቶ ጥላሁን እንደሻው ለሪፖርተር ገልጸዋል፡፡‹‹በሁለቱ ብሔረሰቦች መካከል ከሐምሌ 16 እስከ 22 ቀን 2009 ዓ.ም. በተቀሰቀሰው ግጭት ከሁለቱም ብሔረሰቦች የ13 ሰው ሕይወት የጠፋ ሲሆን፣ ከ40 በላይ የመቁሰል አደጋ ደርሷል፤›› ብለዋል፡፡ከዚህ በተጨማሪም ከ700 በላይ የመኖሪያ ቤቶችና ከ400 በላይ የእህል ክምር መቃጠሉን፣ 30,000 ሔክታር መሬት ላይ የተዘራና ማሳ ላይ የነበረ የበቆሎ ምርት መውደሙንና መዘረፉን አቶ ጥላሁን አስረድተዋል፡፡ግጭቱ አሁንም ቢሆን በቁጥጥር ሥር እንዳልዋለ የገለጹት አቶ ጥላሁን፣ በተለይ ወደ አካባቢው የሚደረጉ የትራንስፖርት እንቅስቃሴዎች መቋረጣቸውንና 40,000 የሚሆኑ አርሶ አደሮችም ከቤት ንብረታቸው መፈናቀላቸውን ፓርቲው ሪፖርት እንደደረሰው አክለዋል፡፡በዚህም ምክንያት መንግሥት ጉዳዩን ለመቆጣጠርና ጥፋተኞችን ወደ ፍርድ ቤት እንዲያቀርብ ፓርቲው መጠየቁን ተናግረዋል፡፡በተጨማሪም የግጭቱ መንስዔ የሆኑትን የድንበር ማስፋፋት እንቅስቃሴዎች በአስቸኳይ በማስቆም ግጭቱን በዘላቂነት ሊያስወግድ የሚችል ዕርምጃ በሕገ መንግሥቱ ድንጋጌ መሠረት እንዲወስድ አቶ ጥላሁን ጠይቀዋል፡፡ ‹‹ጉዳት የደረሰባቸውና ከቤት ንብረታቸው የተፈናቀሉ ወገኖቻችን በአስቸኳይ ተመልሰው እንዲቋቋሙና ሰላማዊ ኑሯቸውን መቀጠል የሚያስችል ተጨባጭ ዕርምጃ እንዲወስድ እንጠይቃለን፤›› ብለዋል፡፡ኢሶዴፓ ከአራቱ የመድረክ ፓርቲዎች አንዱ ነው፡፡ በስብስቡ ውስጥ አረና ትግራይ ለዴሞክራሲና ሉዓላዊነት (አረና)፣ ሲዳማ አርነት ንቅናቄ (ሲአን)፣ እንዲሁም የኦሮሞ ፌዴራላዊ ኮንግረስ (ኦፌኮ) ይገኛሉ፡፡በፌዴራልና አርብቶ አደር ጉዳዮች ሚኒስቴር የግጭት መከላከልና አወጋገድ ዳይሬክቶሬት ዳይሬክተር አቶ ሲሳይ መለሰ፣ ችግሩን ለመቅረፍ ሁለቱ ክልሎች ኮሚቴ እንዳዋቀሩና ግብረ ኃይል እንዳሰማሩ ለሪፖርተር ገልጸዋል፡፡የመንግሥት ኮሙዩኒኬሽን ጉዳዮች ሚኒስትሩ ነገሪ ሌንጮ (ዶ/ር) ግጭቱ የተከሰተው ከሳምንታት በፊት መሆኑንና 13 ሰዎች መሞታቸውን፣ እንዲሁም ከ300 በላይ ቤቶች መቃጠላቸው እውነት መሆኑን ለሪፖርተር ገልጸዋል፡፡ይሁን እንጂ ፓርቲዎች ችግሩ ዛሬ እንደተከሰተ አድርገው የሚያቀርቡት ድምፃቸውን ለማሰማት መሆኑን ጠቁመዋል፡፡እስከ ዓርብ ሐምሌ 28 ቀን 2009 ዓ.ም. ድረስ ጉዳዩን እንደተከታተሉት የተናገሩት ሚኒስትሩ፣ ግጭቱ አሁን መቆሙንና የድንበር ማካለል ሥራ በመከናወን ላይ እንደሚገኝ ጠቁመዋል፡፡በኦሮሚያ ክልል ፕሬዚዳንት የሚመራ ቡድንም በሥፍራው እንደሚገኝ ሚኒስትሩ ለሪፖርተር ገልጸዋል፡፡